**《佛說大乘莊嚴寶王經》簡介**

**《佛說大乘莊嚴寶王經》（梵文作Avalokitesvara－ Guzakarazdavyuha）收于大正藏第十六冊，全四卷，宋代三藏法師天息災恭譯。**

**這部經主要宣說觀世音菩薩本身功德，其殊勝名號功德，其微妙心咒六字大明陀羅尼的清净傳承渊源，及此陀羅尼具足無量殊勝功德，不可思議！**

**正如經中諸如来菩薩聖言所宣：“僅僅聽到此經的名字，也不會墮入惡趣”！就像《涅槃經》、《三摩地王經》等經藏般，這部經功德甚深廣大，殊勝加持難以思議！猶如甘露，能完全滌淨我們的業障垢染；猶如烈火，能令我們無始罪障妄薪焚䀆無餘；猶如神風，能盡掃菩提道上一切障礙！如果恭敬净閲這部經後，定會對觀自在菩薩聖號及其心咒，生起更大更强信心！自然會覺得如果無暇顧及，修持誦念其他法，就只是一心一意持誦六字大明咒，也能盡含攝持佛教諸法，證悟圓满，寂静解脱！真可謂：“獲斯本母陀羅尼，最上精純微妙法，寂静解脱何假多？”**

**《佛說大乘莊嚴寶王經》正文**

**佛說大乘莊嚴寶王經**

**中印度 惹爛馱囉國 密林寺三藏 賜紫沙門 臣 天息災 奉制譯**

**佛說大乘莊嚴寶王經卷第一**

**如是我聞：**

**一時，世尊在舍衛國祇樹給孤獨園，與大比丘眾千二百五十人俱，並諸菩薩摩訶薩眾，其名曰：金剛手菩薩摩訶薩、智見菩薩摩訶薩、金剛軍菩薩摩訶薩、秘密藏菩薩摩訶薩、虛空藏菩薩摩訶薩、日藏菩薩摩訶薩、無動菩薩摩訶薩、寶手菩薩摩訶薩、普賢菩薩摩訶薩、證真常菩薩摩訶薩、除蓋障菩薩摩訶薩、大勤勇菩薩摩訶薩、藥王菩薩摩訶薩、觀自在菩薩摩訶薩、執金剛菩薩摩訶薩、海慧菩薩摩訶薩、持法菩薩摩訶薩，等八十俱胝菩薩，皆來集會。**

**是時，複有三十二諸天子眾，皆來集會，大自在天及那羅延天而為上首；帝釋天王、索訶世界主、大梵天王、日天、月天、風天、水天，如是諸天眾等皆來集會；複有百千龍王，所謂阿缽邏羅龍王、曀攞缽怛哩(二合)龍王，底銘[口+疑][口\*(隸-木+匕)]龍王、主地龍王，百頭龍王、虎虜[糸+尼]拏龍王，得叉計龍王、牛頭龍王、鹿頭龍王、難陀龍王、跋難陀龍王、魚子龍王、無熱惱龍王、娑蘖哩拏龍王，如是諸龍王等，皆來集會。**

**複有百千彥達嚩王，所謂鼓音彥達嚩王，妙聲彥達嚩王，千臂彥達嚩王，天主彥達嚩王，身歡喜彥達嚩王，種種樂音彥達嚩王，莊嚴彥達嚩王，現童子身彥達嚩王，妙臂彥達嚩王，法樂彥達嚩王，如是等諸彥達嚩王，皆來集會。**

**複有百千緊那囉王，所謂妙口緊那囉王，寶冠緊那囉王，熙怡緊那囉王，歡喜緊那囉王，輪莊嚴緊那囉王，珠寶緊那囉王，大腹緊那囉王，堅固精進緊那囉王，妙勇緊那囉王，百口緊那囉王，大樹緊那囉王，如是等諸緊那囉王，皆來集會。**

**複有百千天女，所謂最上天女，妙嚴天女，金帶天女，莊嚴天女，聞持天女，甘露月天女，清淨身天女，寶光天女，花身天女，天面天女，口演五樂音天女，快樂天女，金鬘天女，青蓮華天女，宣法音天女，妙樂天女，樂生天女，妙嚴相天女，嚴持天女，佈施天女，潔已天女，如是諸天女等，亦來集會。**

**複有百千諸龍王女，所謂妙嚴持龍女，母呰鄰那龍女，三髻龍女，和容龍女，勝吉祥龍女，電眼龍女，電光龍女，妙山龍女，百眷屬龍女，大藥龍女，月光龍女，一首龍女，百臂龍女，受持龍女，無煩惱龍女，善莊嚴龍女，白雲龍女，乘車龍女，未來龍女，多眷屬龍女，海腹龍女，蓋面龍女，法座龍女，，妙手龍女，海深龍女妙高吉祥龍女，如是諸龍女等，亦來集會。**

**複有百千彥達嚩女，所謂愛面彥達嚩女，愛施彥達嚩女，無見彥達嚩女，妙吉祥彥達嚩女，金剛鬘彥達嚩女，妙鬘彥達嚩女，樹林彥達嚩，百花彥達嚩女，花敷彥達嚩女，寶鬘彥達嚩女，妙腹彥達嚩女，吉祥王彥達嚩女，鼓音彥達嚩女，妙莊嚴彥達嚩女，豐禮彥達嚩女，法愛彥達嚩女，法施彥達嚩女，青蓮華彥達嚩女，百手彥達嚩，蓮華吉祥彥達嚩女，大蓮華彥達嚩女，體清淨彥達嚩女，自在行彥達嚩女，施地彥達嚩女，施果彥達嚩女，師子步彥達嚩女，炬母那花彥達嚩女，妙意彥達嚩女，惠施彥達嚩女，天語言彥達嚩女，愛忍辱彥達嚩女，樂真寂彥達嚩女，寶牙彥達嚩女，帝釋樂彥達嚩女，世主眷屬彥達嚩女，鹿王彥達嚩女，變化吉祥彥達嚩女，焰峰彥達嚩女，貪解脫彥達嚩女，嗔解脫彥達嚩女，癡解脫彥達嚩女，善知識眷屬彥達嚩女，寶座彥達嚩女，往來彥達嚩女，火光彥達嚩女，月光彥達嚩女，遍照眼彥達嚩女，金耀彥達嚩女，樂善知識彥達嚩女，如是等諸彥達嚩女，亦來集會。**

**複有百千緊那囉女，所謂一意緊那囉女，深意緊那囉女，風行緊那囉女，水行緊那囉女，乘空緊那囉女，迅疾緊那囉女，財施緊那囉女，妙牙緊那囉女，無動吉祥緊那囉女，染界緊那囉女，熾盛光遍緊那囉女，妙吉祥緊那囉女，寶篋緊那囉女，觀財緊那囉女，端嚴緊那囉女，金剛面緊那囉女，金色緊那囉女，殊妙莊嚴緊那囉女，廣額緊那囉女，圍繞善知識緊那囉女，主世緊那囉女，虛空護緊那囉女，莊嚴王緊那囉女，珠髻緊那囉女，總持珠緊那囉女，明人圍繞緊那囉女，百名緊那囉女，施壽緊那囉女，護持佛法緊那囉女，法界護緊那囉女，上莊嚴緊那囉女，刹那上緊那囉女，求法常持緊那囉女，時常見緊那囉女，無畏緊那囉女，趣解脫緊那囉女，常秘密緊那囉女，駛總持緊那囉女，釰光焰緊那囉女，地行緊那囉女，護天主緊那囉女，妙天主緊那囉女，寶王緊那囉女，忍辱部緊那囉女，行施緊那囉女，多住處緊那囉女，持戰器緊那囉女，妙嚴緊那囉女，妙意緊那囉女，如是等諸緊那囉女，亦來集會。**

**複有百千鄔波索迦，鄔波斯迦亦來集會；及餘無數在家，出家之眾百千；異見外道，尼幹他等，亦皆來于大集會中。**

**是時，大阿鼻地獄出大光明，其光遍照祇陀林園，其園悉皆變成清淨，現天摩尼寶莊嚴柱，微妙圓滿，現大樓閣金寶校飾；複現諸房，現黃金房白銀為門。現白銀房黃金為門。現金銀間錯房，金銀間錯以為其門。現金銀間錯寶莊嚴殿，金銀間錯妙寶莊嚴以為其柱。現黃金殿白銀為柱，現白銀殿黃金為柱，或白銀殿天諸妙寶以嚴其柱。祇陀林樹上，現種種天妙眾寶而為莊嚴；複現黃金劫樹，白銀為葉，其樹上有種種莊嚴，懸掛百種上妙衣服嬌奢耶等；複有百千真珠、瓔珞、寶網羅上；複有百千上妙寶冠、珥璫、繒帶，玲瓏雜寶而嚴飾之；複有上妙雜華，上妙臥具，微妙寶篋以為嚴飾，如是種種莊嚴劫樹，出現其數而有百千。其祇陀林，眾園門樓，金剛妙寶以為階陛，其樓上有無數殊妙繒彩、真珠、瓔珞，如是莊嚴；複有百千上妙寶池，八功德水充滿其中，而有上妙圓滿雜華，所謂優缽羅華，矩母那華，奔拏哩(引)迦華，曼那囉華，摩訶曼那囉華，優曇缽羅華等盈滿池中；複有種種上妙華樹，所謂瞻波迦華樹，迦囉尾囉華樹，波吒攞華樹，妙解脫華樹，香雨華樹，妙意華樹，有如是等悅意華樹。其祇樹園，現如是等稀有淨妙莊嚴之相！是時，會中有除蓋障菩薩摩訶薩，從座而起，偏袒右肩，右膝著地，合掌恭敬，瞻仰尊顏，而白佛言：“稀有世尊！我今心中，而有疑事，欲問如來，唯願世尊！聽我所問，世尊！今於此處有大光明，為從何來？以何因緣，而現如是希奇之相？”**

**爾時，世尊告除蓋障菩薩言：“善男子！汝等諦聽，吾當為汝分別解說。此大光明，是聖觀自在菩薩摩訶薩入大阿鼻地獄之中，為欲救度一切受大苦惱諸有情故，救彼苦已！複入大城，救度一切餓鬼之苦！”**

**是時，除蓋障菩薩摩訶薩複白佛言：“世尊！其大阿鼻地獄，周圍鐵城，地複是鐵；其城四周無有間斷，猛火煙焰恒時熾燃！如是惡趣地獄之中有大鑊湯，其水湧沸，而有百千俱胝 那庾多有情，悉皆擲入鑊湯之中，譬如水鍋煎煮諸豆，盛沸之時或上或下，而無間斷煮之麋爛，阿鼻地獄其中有情受如是苦！世尊！聖觀自在菩薩摩訶薩，以何方便入於其中？”**

**世尊複告除蓋障菩薩摩訶薩言：“善男子！由如轉輪聖王入天摩尼寶園，如是善男子！聖觀自在菩薩摩訶薩，入大阿鼻地獄之時，其身不能有所障礙，時阿鼻地獄一切苦具，無能逼切菩薩之身，其大地獄猛火悉滅，成清涼地！是時，獄中閻魔獄卒心生驚疑，怪未曾有！何故此中忽然變成如是非常之相？是時觀自在菩薩摩訶薩入其獄中，破彼鑊湯，猛火悉滅！其大火坑變成寶池，池中蓮華大如車輪。是時，閻魔獄卒見是事已，將諸治罰器：杖、弓、劍、錘、棒，弓箭、鐵輪、三股叉等，往詣閻魔天子。到已，白言：‘大王決定能知！我此業報之地，以何事故悉皆滅盡？’時閻魔天子言：‘云何汝所業報之地悉皆滅盡？’複白閻魔天子言：‘彼大阿鼻地獄，變成清涼！如是事時，有一色相端嚴之人，髮髻頂戴天妙寶冠莊嚴其身，入地獄中，鑊湯破壞，火坑成池，池中蓮華大如車輪！’是時閻魔天子諦心思惟：‘是何天人威力如是！為大自在天？為那羅延等？到彼地獄變現如是，不可思議！為是大力十頭羅刹威神變化耶？’爾時，閻魔天子以天眼通觀此天上。觀諸天已，是時複觀阿鼻地獄，見觀自在菩薩摩訶薩！如是見已，速疾往詣觀自在菩薩摩訶薩所。到已，頭面禮足，發誠實言，以偈贊曰：**

 **‘歸命蓮華王 大悲觀自在 大自在吉祥 能施有情願**

 **具大威神力 降伏極暴惡 暗趣為明燈 睹者皆無畏**

 **示現百千臂 其眼亦複然 具足十一面 智如四大海**

 **愛樂微妙法 為救諸有情 龜魚水族等 最上智如山**

 **施寶濟群生 最上大吉祥 具福智莊嚴 入于阿鼻獄**

 **變成清涼地 諸天皆供養 頂禮施無畏 說六波羅蜜**

 **恒燃法燈炬 法眼逾日明 端嚴妙色相 身相如金山**

 **妙腹深法海 真如意相應 妙德口中現 積集三摩地**

 **無數百千萬 有無量快樂 端嚴最上仙 恐怖惡道中**

 **枷鎖得解脫 施一切無畏 眷屬眾圍繞 所願皆如意**

 **如獲摩尼寶 破壞餓鬼城 開為寂靜道 救度世間病**

 **如蓋覆於幢 難陀跋難陀 二龍為絡腋 手執不空索**

 **現無數威德 能破三界怖 金剛手藥叉 羅刹及步多**

 **尾多拏枳你 及與栱畔拏 阿缽娑麼囉 悉皆懷恐怖**

 **優缽羅華眼 明主施無畏 一切煩惱等 種種皆解脫**

 **入於微塵數 百千三摩地 開示諸境界 一切惡道中**

 **皆令得解脫 成就菩提道！’**

**是時閻魔天子，種種讚歎、供養觀自在菩薩摩訶薩已，旋繞三匝卻還本處。”**

**爾時，除蓋障菩薩複白佛言：“世尊！彼觀自在菩薩摩訶薩救是苦已，還來於此會中耶？”**

**佛告除蓋障菩薩言：“善男子！彼觀自在菩薩，從大阿鼻地獄出已，複入餓鬼大城。其中有無數百千餓鬼，口出火焰，燒燃面目，形體枯瘦，頭髮蓬亂，身毛皆豎，腹大如山，其咽如針！是時，觀自在菩薩摩訶薩往詣餓鬼大城，其城熾燃業火悉滅，變成清涼！時有守門鬼，將執熱鐵棒，醜形巨質，兩眼深赤，發起慈心：我今不能守護如是惡業之地！是時觀自在菩薩摩訶薩，起大悲心，於十指端各各出河，又於足指亦各出河，一一毛孔皆出大河，是諸餓鬼飲其中水。飲是水時，咽喉寬大，身相圓滿；複得種種上味飲食，悉皆飽滿。此諸餓鬼既獲如是利益安樂，各各心中審諦思惟：南贍部洲人，何故常受清涼安隱快樂？其中或有善能常行恭敬孝養父母者；或有善能惠施遵奉善知識者；或有聰慧明達常好大乘者；或有善能行八聖道者；或有善能擊法犍稚者；或有善能修破壞僧伽藍者；或有善能修故佛塔者；或有善能修破損塔相輪者；或有善能供養尊重法師者；或有善能見如來經行處者；或有善能見菩薩經行處者；或有善能見辟支佛經行處者；或有善能見阿羅漢經行處者。作是思惟：‘南贍部洲有如是等修行之事！’是時，此《大乘莊嚴寶王經》中，自然出微妙聲，是諸餓鬼得聞其聲，所執身見雖如山峰，及諸煩惱，金剛智杵破壞無餘，便得往生極樂世界，皆為菩薩，名‘隨意口’！是時，觀自在菩薩摩訶薩救斯苦已，又往他方諸世界中救度有情！”**

**是時，除蓋障複白佛言：“世尊！觀自在菩薩摩訶薩，來於此處救度有情耶？”**

**世尊告言：“善男子！是觀自在菩薩，救度無數百千俱胝 那庾多有情，恒無間息，具大威力，過於如來！”**

**除蓋障白言：“世尊！觀自在菩薩摩訶薩，云何有如是大威神力？”**

**佛告：“善男子！於過去劫，有佛出世，名尾缽尸如來、應供、正遍知、明行足、善逝世間解、無上士、調禦丈夫、天人師、佛、世尊。我於是時，于一長者家為子，名‘妙香口’。於彼佛所，聞是觀自在菩薩威神功德！”**

**時除蓋障白言：“世尊！所聞觀自在菩薩摩訶薩，威神功德，其事云何？”**

**世尊告言：“觀自在菩薩于其眼中而出日月，額中出大自在天，肩出梵王天，心出那羅延天，牙出大辯才天，口出風天，臍出地天，腹出水天，觀自在身，出生如是諸天！時觀自在菩薩，告大自在天子言：‘汝于未來末法世時，有情界中而有眾生執著邪見，皆謂汝於無始已來為大主宰，而能出生一切有情！’是時，眾生失菩提道，愚癡迷惑！作如是言：此虛空大身，大地以為座，境界及有情，皆從是身出！”**

**“如是，善男子！我於尾缽尸如來所，聞是已後，複有佛出，號式棄如來、應供、正遍知、明行足、善逝世間解、無上士、調禦丈夫、天人師、佛、世尊。除蓋障！我於是時，為勇施菩薩摩訶薩，於彼佛所，聞觀自在菩薩摩訶薩威神功德”！**

**除蓋障言：“世尊！所聞觀自在菩薩摩訶薩威神功德，其事云何”？**

**佛言：“是時式棄如來會中，有一切天、龍、藥叉、阿蘇囉、蘖嚕拏、摩護囉誐、人及非人悉來集會。時彼世尊，於是眾中欲說法時，口放種種雜色光明，所謂青色青光、黃色黃光、赤色赤光、白色白光、紅色紅光、玻胝迦色玻胝迦光、金色金光。其光遍照十方一切世界，其光還來，繞佛三匝，卻入於口！**

**時彼會中，有寶手菩薩摩訶薩從座而起，偏袒右肩，右膝著地，合掌恭敬，白世尊言：‘何因何緣出現斯瑞？’佛告：‘善男子！極樂世界有觀自在菩薩摩訶薩，欲來於此，故現斯瑞！’彼觀自在來此之時，出現種種劫樹、華樹、矩母那華樹、瞻波迦華樹；複現雜華寶池樹，雨種種妙華；又雨諸寶：摩尼真珠、琉璃、螺貝、璧玉、珊瑚等寶；又雨天衣，如雲而下。彼時，祇樹給孤獨園七寶出現，所謂金輪寶、象寶馬、寶珠寶、女寶、主藏寶、主兵寶。如是七寶出現之時，其地悉皆變成金色！是時，觀自在菩薩摩訶薩，出彼極樂世界之時，地六震動。**

**爾時寶手菩薩摩訶薩，白世尊言：‘以何因緣？出現斯瑞！’佛言：‘善男子，是觀自在菩薩摩訶薩，欲來到此，故現斯瑞！’是時，又雨適意妙華及妙蓮華。時觀自在菩薩手執金色光明千葉蓮華，來詣佛所，頂禮佛足！持是蓮華奉上：‘世尊！此華，是無量壽佛令我持來！’世尊受是蓮華，致在左邊。佛告觀自在菩薩摩訶薩：‘汝今現是神力，功德莊嚴！于意云何？’觀自在言：‘我為救度一切惡趣諸有情故，所謂一切餓鬼、阿鼻地獄、黑繩地獄、等活地獄、燒燃地獄、煻煨地獄、鑊湯地獄、寒水地獄。如是等大地獄中所有眾生，我皆救拔，離諸惡趣，當得阿耨多羅三藐三菩提！’是時，觀自在菩薩如是說已，頂禮佛足！禮畢而去。忽然不現，由如火焰入於虛空！**

**爾時，寶手菩薩白言：‘世尊！我今有疑，欲問如來，願為宣說！觀自在菩薩有何福德？而能現是神力！’佛言：‘如殑伽河沙數如來應正等覺，以天妙衣及以袈裟、飲食、湯藥、坐臥具等，供養如是諸佛所獲福德，與觀自在菩薩一毛端福，其量無異。善男子！又如四大洲，於其一年十二月中，於晝夜分，恒降大雨，我能數其一一滴數。善男子！觀自在菩薩所有福德，而我不能說盡數量。善男子！又如大海，深廣八萬四千逾繕那，如是四大海水，我能數其一一滴數。善男子！觀自在菩薩所有福德，而我不能說盡數量。善男子！又如四大洲所有四足有情，師子、象、馬、虎、狼、熊、鹿、牛、羊，如是一切四足之類，我悉能數一一身中所有毛數。善男子！觀自在菩薩所有福德，而我不能說盡數量。善男子!又如有人，以天金寶造作如微塵數如來形像，而於一日皆得成就種種供養，所獲福德，而我悉能數其數量。善男子！觀自在菩薩所有福德，而我不能說盡數量。善男子！又如一切樹林，我能數其一一葉數。觀自在菩薩所有福德，而我不能說盡數量。善男子！又如四大洲所有男子、女人、童男、童女，如是之人皆成預流果、一來、不還、阿羅漢果、緣覺、菩提，如是所有福德，與觀自在菩薩一毛端福，其量無異！’**

**是時，寶手菩薩白世尊言：‘我從昔已來，所未曾見，亦未曾聞，諸佛如來有於如是福德之者！世尊！觀自在位居菩薩，云何而有如是福德耶？’佛告：‘善男子！非獨此界唯我一身，乃至他方無數如來 應正等覺俱集一處，亦不能說盡觀自在菩薩福德數量。善男子！於此世界，若有人能憶念觀自在菩薩摩訶薩名者，是人當來遠離生老病死輪回之苦，猶如鵝王隨風而去，速得往生極樂世界，面見無量壽如來，聽聞妙法！如是之人，而永不受輪回之苦，無貪瞋癡，無老病死，無饑饉苦，不受胎胞生身之苦，承法威力，蓮華化生，常居彼土！候是觀自在菩薩摩訶薩，救度一切有情，皆得解脫，堅固願滿！’**

**是時，寶手菩薩白世尊言：‘此觀自在而於何時，救度一切有情，皆得解脫，堅固願滿？’世尊告言：‘有情無數，常受生死輪回，無有休息！是觀自在為欲救度如是有情，證菩提道！隨有情類，現身說法！——應以佛身得度者，即現佛身而為說法；應以菩薩身得度者，即現菩薩身而為說法；應以緣覺身得度者，即現緣覺身而為說法；應以聲聞身得度者，即現聲聞身而為說法；應以大自在天身得度者，即現大自在天身而為說法；應以那羅延身得度者，即現那羅延身而為說法；應以梵王身得度者，即現梵王身而為說法；應以帝釋身得度者，即現帝釋身而為說法；應以日天子身得度者，即現日天子身而為說法；應以月天子身得度者，即現月天子身而為說法；應以火天身得度者，即現火天身而為說法；應以水天身得度者，即現水天身而為說法；應以風天身得度者，即現風天身而為說法；應以龍身得度者，即現龍身而為說法；應以頻那夜迦身得度者，即現頻那夜迦身而為說法；應以藥叉身得度者，即現藥叉身而為說法；應以多聞天王身得度者，即現多聞天王身而為說法；應以人王身得度者，即現人王身而為說法；應以宰官身得度者，即現宰官身而為說法；應以父母身得度者，即現父母身而為說法。善男子！觀自在菩薩摩訶薩，隨彼有情應可度者，如是現身而為說法，救諸有情，皆令當證如來涅槃之地！’**

**是時，寶手菩薩白世尊言：‘我未曾見聞如是不可思議，稀有！世尊！觀自在菩薩摩訶薩有如是不可思議，實未曾有！’佛告：‘善男子！此南贍部洲為金剛窟，彼有無數百千萬俱胝 那庾多阿蘇囉止住其中。善男子！觀自在菩薩摩訶薩現阿蘇囉身，為是阿蘇囉說此《大乘莊嚴寶王經》！阿蘇囉眾得聞是經，皆發慈善之心，而以手掌捧觀自在菩薩摩訶薩足，聽斯正法，皆得安樂！若人得聞如是經王，而能讀誦，是人若有五無間業，皆得消除，臨命終時，有十二如來而來迎之！告是人言：‘善男子！勿應恐怖，汝既聞是《大乘莊嚴寶王經》！’示種種道往生極樂世界，有微妙蓋、天冠、珥璫、上妙衣服；現如是相，命終決定往生極樂世界！寶手！觀自在菩薩摩訶薩最勝無比，現阿蘇囉身令彼阿蘇囉當得涅槃之地！’是時，寶手菩薩頭面著地，禮世尊足！禮已而退。**

**佛說大乘莊嚴寶王經卷第二**

**於是式棄佛後，有佛出世，號尾舍浮如來、應供、正遍知、明行足、善逝世間解、無上士、調禦丈夫、天人師、佛、世尊。除蓋障，我於是時為忍辱仙人，住處深山，其間磽確嶔崟，無人能到，久住其中。是時，我於彼如來處，聞是觀自在菩薩摩訶薩威神功德。**

**是觀自在入于金地現身，為彼覆面有情，而說妙法，示八聖道，皆令當得涅槃之地！出此金地又入銀地，是處有情而皆四足，止住其中。觀自在菩薩摩訶薩救彼有情，而為說法：‘汝應諦聽！如是正法，當须發心，審諦思惟！我今示汝涅槃資糧。’是諸有情于觀自在前立，白菩薩言：‘無眼有情，救為開明，令見其道！無恃怙者，為作父母令得恃怙！黑闇道中，為燃明炬，開示解脫正道！有情若念菩薩名號，而得安樂。我等常受如是苦難！’是時，此等一切有情聞《大乘莊嚴寶王經》，得聞是已，皆得安樂獲不退地！**

**是時，觀自在菩薩摩訶薩出於是中，又入鐵地，而於是處禁大力阿蘇囉王。菩薩往是處時，現身如佛！是時，大力阿蘇囉王遠來迎是觀自在菩薩摩訶薩。阿蘇囉王宮中，有無數眷屬，其中多是背傴矬陋。如是眷屬皆來親覲，禮觀自在菩薩摩訶薩足，而說偈曰：‘我今生得果，所願悉圓滿，如意之所希，斯是我正見。’‘既得見於菩薩，我及諸眷屬皆得安樂！’於是以寶座獻觀自在菩薩，恭敬合掌白言：‘我等眷屬從昔已來，好樂邪淫，常懷瞋怒，愛殺生命，造是罪業，我心憂愁，恐怖老死輪回，受諸苦惱，無主無依！垂湣救度，為說開解禁縛之道！’觀自在言：‘善男子！如來應正等覺常行乞食，若能施食，所獲福德，說無有盡！善男子！非唯我身，在阿蘇囉窟說不能盡，乃至如十二殑伽河沙數如來應正等覺，俱在一處，而亦不能說盡如是福德數量！善男子！所有微塵，我能數其如是數量。善男子！施如來食所獲福德，而我不能說盡數量。善男子！又如大海，我能數其一一滴數。善男子！施如來食所獲福德，而我不能說盡數量。善男子！又如四大洲，所有男子、女人、童子、童女悉皆田種，滿四大洲！不植餘物，唯種芥子，龍順時序，降澍雨澤；芥子成熟，於一洲內以為其場，治踐俱畢，都成大聚。善男子！如是我能數盡一一粒數。善男子！施如來食所獲福德，而我不能說盡數量。善男子！又如妙高山王，入水八萬四千逾繕那，出水八萬四千逾繕那。善男子！如是山王以為紙，積以大海水充滿其中皆為墨汁，以四大洲所有一切男子、女人、童子、童女悉皆書寫，妙高山量！所積紙聚，書盡無餘，如是我能數其一一字數。善男子！施如來食所獲福德，而我不能說盡數量。善男子！如是一切書寫之人，皆得十地菩薩之位，如是菩薩所有福德，與施如來一食福德，其量無異！善男子，又如殑伽河沙數大海之中所有沙數，我能數其一一沙數。善男子！施如來食所獲福德，而我不能說盡數量。’**

**是時，大力阿蘇囉王聞說是事，涕淚悲泣，盈流面目，心懷懊惱，哽曀籲嗟！白觀自在菩薩摩訶薩言：‘我於往昔而行佈施，所施之境，垢黑非法！由斯施故，我今並諸眷屬，反受禁縛在於惡趣，受斯業報！於今何故持少分食，奉施如來變成甘露？我從昔來，愚癡無智，習行外道婆羅門法。時有一人，身形矬陋，來於我所，求丐所須！我當具辦種種寶冠、金銀、耳鐶、上妙衣服、寶莊嚴具、閼伽器等。複有百千象馬寶車、真珠、瓔珞、寶網莊嚴，懸眾妙纓而校飾之；種種寶蓋、寶網、絻羅張施其上，系諸寶鈴，震響丁丁！複有一千黃牛，毛色姝好，白銀嚴蹄，黃金飾角，又以真珠、雜寶而為莊校！複有一千童女，形體姝妙，容貌端嚴狀如天女，首飾天冠、金寶、珥璫、種種妙衣、間廁寶帶、指鐶、寶釧、瓔珞玲瓏、微妙華鬘，如是種種嚴飾其身！複有無數百千雜寶之座，複有金銀雜寶積聚無數，又有群牛數百千萬及牧放人，又有無數如天上味香美飲食，又有無數寶鈴、無數金銀師子之座、無數金柄妙拂、無數七寶莊嚴傘蓋。辦具如是種種，作大施時，而有百千小王皆來集會，百千婆羅門亦皆來集，無數百千萬刹帝利眾亦來集會。時我見已，心懷疑怪！當於是時，唯我最尊，具大勢力，統領大地。我依婆羅門法，專為懺悔宿世惡業，而欲殺諸刹帝利等，及諸妻子眷屬，取其心肝，割剖祀天，覬其罪滅！是時，百千萬刹帝利小王，我以枷鎖禁在銅窟，及無數百千邊地之人，悉皆禁是窟中，而以鐵橛上安鐵索，系縛諸刹帝利手足。時我於窟造立其門，以之常木為第一重門，以佉你囉木為第二重門，複用其鐵為第三重門，又以熟銅為第四重門，又以生銅為第五重門，又以白銀為第六重門，又以黃金為第七重門。如是七重門上，各以五百關鎖而牢固之，又於一一門上各置一山。是時，有那羅延天，忽於一日現身為蠅，而來探視！又於一日而現蜂形，又於一日而現豬身，又於一日現非人相，如是日日身相變異，而相探覷！我時心中思惟作是婆羅門法，那羅延天見作斯法，來於銅窟而相破壞，去除門上七山，一一棄擲異處，高聲喚彼所禁人言：‘無勝天子等！汝身受大苦惱，汝等身命為存活耶？為當已死？’此諸人等聞其喚問，隨聲應言：‘我命今在！那羅延天尊，大力精進，救我苦難！’其天便乃破壞銅窟七重之門。時諸小王在於窟內，得脫系縛之難，而見那羅延天！是時，各各心中思惟：‘其大力阿蘇囉王為已死耶？為複而今死時方至？’刹帝利等，又作是言：‘我寧與彼鬥，敵相殺死而有地，不應受此禁縛而令我死。我今當依刹帝利法，與彼戰鬥相殺，設死其地，而得生天！’時諸小王各於自舍，排駕車乘，鞁勒鞍馬，執持器仗，欲大戰鬥。時那羅延天現婆羅門，其身矬陋，著以鹿皮而為絡腋，手中執持三岐拄杖，所坐之物，隨身持行，來至我門。時守門者告於彼言：‘不應入此門內，汝矬陋人，止勿入中！’婆羅門言：‘我今自遠而來到此？’守門者問婆羅門言：‘汝從何來？’婆羅門曰：‘我是月氏國王處大仙人也！從彼而來。’時守門者往大力阿蘇囉王所白言：‘今有婆羅門，其身矬陋而來到此。’大力阿蘇囉王言：‘是人今來，何所須耶？’守門人言：‘我今不知，所須云何？’大力阿蘇囉王告言：‘汝去喚是婆羅門來！’守門之人既奉教敕，遂喚婆羅門入於其中。大力阿蘇囉王見已，與寶座令坐。大力阿蘇囉王師奉所事‘金星’，先已在中，告大力阿蘇囉王言：‘今此婆羅門是其惡人，而來到此決定破壞于汝！’ ‘師今何故而能知耶？’告言：‘我今知此！’ “所現之身，知是云何？’ ‘此是那羅延天！’既聞此已，心即思惟：‘我行惠施而無反覆，今來障難破壞於我！’大力阿蘇囉言：‘我口辯才，當須問是婆羅門言：今來我所，于意云何？’婆羅門曰：‘我從于王，乞地兩步。’阿蘇囉告婆羅門言：‘卿所須地而言兩步，我當與卿，其地三步！’先以金瓶授與淨水，告言：‘須地，卿當受取！’婆羅門受已，而咒願曰：‘安樂長壽！’時婆羅門矬陋之身，隱而不現。爾時，金星告阿蘇囉王言：‘汝今當受惡業果報。’時那羅延天忽然現身，於兩肩上荷負日月，手執利劍、輪、棒、弓箭如是器仗。時大力阿蘇囉王，忽然見已，慞惶戰慄，其身蹎僕，迷悶躄地！良久而起：‘今當云何？我寧服其毒藥而死耶！’是時，那羅延天步量其地，只及兩步，更無有餘，不迨三步！‘違先所許，我今云何？’那羅延言王：‘今應當隨我所教。’時大力阿蘇囉王白言：‘我如所教！’那羅延曰：‘汝實爾耶？’大力阿蘇囉王言：‘我實如是，此言誠諦，心無悔吝！’是時，我依婆羅門教作法之處，悉皆破壞！所有金銀、珍寶、莊嚴童女、衣服、寶鈴、傘蓋、妙拂、師子寶座、寶嚴黃牛及諸寶莊嚴具，時諸小王眾等悉皆受之。便乃出是大力阿蘇囉王作法之地！’大力阿蘇囉王白觀自在菩薩摩訶薩言：‘我今身心思惟，為於往昔依婆羅門法，而設廣大佈施之會，所施之境，垢黑不淨！我今並諸眷屬，是以禁縛在斯鐵窟受大苦惱！觀自在！我今歸依，願垂哀湣，救脫我等如是苦難！’而讚歎曰：**

**‘歸命大悲蓮華手 大蓮華王大吉祥 種種莊嚴妙色身 首髻天冠嚴眾寶**

 **頂戴彌陀一切智 救度有情而無數 病苦之人求安樂 菩薩現身作醫王**

 **大地為眼明逾日 最上清淨微妙眼 照矚有情得解脫 得解脫已妙相應**

 **猶如如意摩尼寶 能護真實妙法藏 而恒說六波羅蜜 稱揚斯法具大智**

 **我今虔懇至歸依 讚歎大悲觀自在 有情憶念菩薩名 離苦解脫獲安隱**

 **作惡業故墮黑繩 及大阿鼻地獄道 諸有餓鬼苦趣者 稱名恐怖皆解脫**

 **如是惡道諸有情 悉皆離苦得安樂 若人恒念大士名 當得往生極樂界**

 **面見如來無量壽 聽聞妙法證無生！’**

**是時，觀自在菩薩摩訶薩，與大力阿蘇囉王授其記別：‘汝于當來得成為佛，號曰吉祥如來、應供、正遍知、明行足、善逝世間解、無上士、調禦丈夫、天人師、佛、世尊。汝於是時，當證六字大明總持之門！今此一切阿蘇囉王，汝於當來悉皆救度。如是佛刹一切有情，而不聞有貪瞋癡聲！’時大力阿蘇囉王聞斯授記，即以價直百千真珠、瓔珞，複以種種妙寶莊嚴百千萬數天冠、珥璫，持以奉上，願垂納受！爾時，觀自在菩薩摩訶薩，告大力阿蘇囉王言：‘我今為汝說法，應當諦聽！汝應思惟：乃至於人，無常幻化，命難久保！汝等而常心中思惟，貪愛具大福德；心常愛樂奴婢人民，乃至谷麥倉庫，及大伏藏！心常愛樂父母妻子，及諸眷屬。如是等物，雖恒愛樂，如夢所見，臨命終時，無能相救！得不命終，此南贍部洲由是顛倒，命終之後，見大奈河，膿血盈流；又見大樹猛火熾燃，見斯事已，心生驚怖！是時閻魔獄卒以繩系縛，急急牽挽，走履鋒刃大路，舉足下足剗割傷截，而有無數烏鷲、矩囉囉鳥及猘狗等，而啖食之！於大地獄受其極苦。所履鋒刃大路之中，複有大莿，長十六指，隨一一步，有五百莿，刺入腳中！悲啼號哭而言：‘我等有情，皆為愛造罪業！今受大苦，我今云何？’時閻魔獄卒告言：‘汝從昔來，未曾以食施諸沙門，亦未曾聞法犍稚聲，未曾旋繞塔像！”時諸罪人告閻魔獄卒言：‘我為罪障，於佛法僧，不解信敬，而恒遠離！”獄卒告言：‘汝以自造種種惡業，今受苦報！’獄卒於是將諸罪人，往閻魔王所。到已，立在面前。時閻魔王言：‘汝去往於業報之處！’是時，閻魔獄卒驅領罪人，往黑繩大地獄所；到已，是諸罪人，一一拋擲入地獄中；既擲入已，一一罪人，各有百槍攢刺其身！命皆不死，次有二百大槍，俱攢刺身！其命亦活，後有三百大槍，一時攢刺其身！命亦不死，命既生活，是時而又擲之入大火坑！命亦不死，而於是時以熱鐵丸，入在口中，令吞咽之，唇齒齗齶，及其咽喉，悉燒爛壞！心藏腸肚，煎煮沸然，遍身燋壞！’告大力阿蘇囉王言：‘受斯苦時，而無一人能相救者！汝當知之，我今為汝說如是法，汝等應當躬自作福！’時觀自在菩薩摩訶薩，復告大力阿蘇囉王言：‘我今欲往祇樹林園，彼於今日大眾集會。’**

**是時，觀自在菩薩放無數雜色光明，所謂青色光明、黃色光明、紅色光明、白色光明、玻胝迦色光明、金色光明等，如是光明往尾舍浮如來前。時有天、龍、藥叉、囉刹娑、緊那囉、摩護囉誐並諸人等，悉皆集會；複有無數菩薩摩訶薩，亦皆集會。於是眾中，有一菩薩名‘虛空藏’，從坐而起，整衣服，偏袒右肩，右膝著地，恭敬合掌向佛！而白佛言：‘世尊，今此光明為從何來？’佛告：‘善男子！今此光明，是觀自在菩薩在大力阿蘇囉王宮中，放斯光明而來至此。’時虛空藏菩薩白世尊言：‘我今以何方便，而能見彼觀自在菩薩？’佛告：‘善男子，彼菩薩亦當來此。’觀自在菩薩出大力阿蘇囉王宮時，祇陀林園忽然而有天妙華樹、天劫波樹，而有無數諸天鮮妙雜色莊嚴，上懸百種真珠、瓔珞；又懸憍屍迦衣，及餘種種衣服。樹身枝條其色深紅，金銀為葉。複有無數微妙香樹，殊妙華樹；無數寶池，有百千萬雜色妙華充滿其中。出現如是時，虛空藏菩薩白世尊言：‘彼觀自在菩薩，於今何故而未來耶？’**

**佛告：‘善男子！彼觀自在菩薩，從大力阿蘇囉王宮出已，而有一處名曰‘黑暗’，無人能到。善男子！彼黑暗處，日月光明之所不照，有如意寶名曰‘隨願’，而于恒時發光明照。彼有無數百千萬藥叉，止住其中。于時，見觀自在菩薩入于其中，心懷歡喜，踴躍賓士，而來迎逆觀自在菩薩，頭面禮足！而問訊言：‘菩薩於今無疲勞耶？久不來此黑暗之地！’觀自在菩薩言：‘我為救度諸有情故！’時彼藥叉、羅刹，以天金寶師子之座而請就坐。於是菩薩為彼藥叉、羅刹說法：‘汝當諦聽！有大乘經名《莊嚴寶王》，若有得聞一四句偈，而能受持讀誦，解說其義，心常思惟，所獲福德無有限量！善男子！所有微塵，我能數其如是數量。善男子！若有於此《大乘莊嚴寶王經》，而能受持一四句偈所獲福德，而我不能數其數量！若以大海所有之水，我能數其一一滴數。若於此經，有能受持一四句偈所獲福德，而我不能數其數量！假使十二殑伽河沙數如來應正等覺，經十二劫俱在一處，恒以衣服、飲食、臥具、湯藥，及餘資具，奉施供養如是諸佛，而亦不能說盡，如是福德數量！非唯於我在黑暗處，說不能盡！善男子！又如四大洲人，各各以自所居舍宅，造立精舍，而於其中，以天金寶造千窣堵波，而於一日悉皆成就種種供養所獲福德，不如於此經中，而能受持一四句偈所獲福德！善男子！如五大河入于大海，如是流行，無有窮盡；若有能持此大乘經四句偈者，所獲福德流行，亦複無盡！’時彼藥叉、羅刹，白觀自在菩薩言：‘若有有情，而能書寫此大乘經，所獲福德其量云何？’ ‘善男子，所獲福德，無有邊際！若人有能書寫此經，則同書寫八萬四千法藏，而無有異！是人當得轉輪聖王，統四大洲，威德自在，面貌端嚴，千子圍繞，一切他敵，自然臣伏。若有人能常時，但念此經名號，是人速得解脫輪回之苦，遠離老死憂悲苦惱。是人於後所生之處，能憶宿命！其身常有牛頭栴檀之香，口中常出青蓮華香，身相圓滿，具大勢力！’說是法時，彼諸藥叉、羅刹，有得預流果者，其中或有得一來果者，作如是言：‘唯願菩薩且住于此，勿往餘處！我今於此黑暗之地，以天金寶造窣堵波，又以金寶造經行處。’是時，觀自在菩薩摩訶薩告言：‘我為救度無數有情，皆令當得菩提道故，欲往餘處！’時諸藥叉、羅刹各各低頭，以手搘揌，徘徊意緒，而思惟之，作如是言：‘今觀自在菩薩摩訶薩舍此而去，於後誰能為於我等說微妙法？’觀自在菩薩摩訶薩於是而去，彼諸藥叉、羅刹悉皆隨侍而送。觀自在菩薩摩訶薩告言：‘汝等而來已遠，應還所住！’時諸藥叉、羅刹頭面著地，禮觀自在菩薩摩訶薩足已，還歸本處。**

**時觀自在菩薩摩訶薩，猶如火焰上升虛空，而往天宮。到彼天上，現婆羅門身。彼天眾中，有一天子名‘妙嚴耳’，而常貧窮，受斯苦報！時觀自在菩薩所現婆羅門身，詣彼天子所。到已，告言：‘我患饑餒，而複困渴。’時彼天子垂泣，而告婆羅門言：‘我今貧匱，無物所奉！’婆羅門言：‘我功所須，必應相饋，乃至少分！’時彼天子俯仰入宮，搜求所有！忽然見其諸大寶器，複盛異寶盈滿其中！複有寶器滿中，而盛上味飲食！又有嚴身上妙衣服，盈滿宮中！時彼天子心懷思惟：‘今此門外婆羅門，決定是其不可思議之人，令我得是殊常之福！’於是請彼大婆羅門，入其宮中，持天妙寶及天上味飲食，以奉供養！受斯供已，而咒願言：‘安樂長壽！’時彼天子白婆羅門言：‘賢者為從何方而來到此？’婆羅門言：‘我從祇陀樹林大精舍中，於彼而來。’天子問言：‘彼地云何？’婆羅門告言：‘彼祇陀林精舍之中，其地清淨，出現天摩尼寶莊嚴劫樹，又現種種適意摩尼之寶，又現種種寶池，又有戒德威嚴，具大智慧無數大眾。出現其中，彼有佛號‘尾舍浮如來’！於是聖天所住之地，有如是變化出現之事。’時彼天子白言：‘賢者！云何大婆羅門？宜誠諦說，為是天耶？為是人耶？賢者！於今云何出現斯瑞？’時婆羅門言：‘我非是天，亦非是人，我是菩薩！為欲救度一切有情，皆令得見大菩提道！’於是天子既聞斯已，即以天妙寶冠，莊嚴珥璫，持奉供養！而說偈言：‘我遇功德地，遠離諸罪垢，如今種勝田，現獲於果報！’**

**於是天子說斯偈時，彼婆羅門化度事訖！而出天宮，即時而往師子國內。到已，于諸羅刹女前，當面而立。其所現身，相貌端嚴，殊色希奇！諸羅刹女見斯容質而起欲心，既懷欣慕！於是移步親近，而告彼言：‘可為我夫，我是童女，未經適娉，願為我夫！今既來此，勿複餘去！如人無主，而能為主，又如闇室，為燃明炬！我今此有飲食衣服，庫藏豐盈，及有適意果園，悅意水池。’告羅刹女言：‘汝今應當聽我所說！’羅刹女言：‘唯然願聞！旨諭云何？’ ‘我今為汝說八正道法，又為說四聖諦法！’時羅刹女得聞是法，各獲果證！有得預流果者，或得一來果者。無貪瞋癡苦，不起噁心，無殺命意，其心樂法，樂住於戒！作如是言：‘我從今已去，而不殺生！如南贍部洲奉戒之人，清淨飲食，如是活命。我自於今，活命亦爾！’於是羅刹女，不造惡業，受持學處！**

**觀自在菩薩摩訶薩出師子國，而往波羅奈大城穢惡之處。彼有無數百千萬類蟲蛆之屬，依止而住。觀自在菩薩為欲救度彼有情故，遂現蜂形而往！於彼口中出聲，作如是云：‘曩謨沒[馬+犬]野（南無佛陀耶）！’彼諸蟲類隨其所聞，而皆稱念，亦複如是！由斯力故，彼類有情所執身見，雖如山峰，及諸隨惑，金剛智杵一切破壞，便得往生極樂世界，皆為菩薩，同名‘妙香口’。於是救度彼有情已，出波羅奈大城，而往摩伽陀國。時彼國中，值天亢旱滿二十歲，見彼眾人及諸有情，饑饉苦惱之所逼切，悉皆互相食啖身肉！是時，觀自在菩薩心懷思惟：‘以何方便，救此有情？’時觀自在菩薩種種降雨，先降雨澤，蘇息枯涸！然後複雨種種之器，各各滿中而盛味中上味飲食，時彼眾人皆得如是飲食飽滿！是時又雨資糧粟豆等物，於是彼諸人等，所須之物隨意滿足！時摩伽陀國一切人民，心懷驚愕，怪未曾有！時眾於是集在一處，既俱集已，各作是言：‘於今云何天之威力？致如是耶！’於彼眾中，而有一人耆年老大，其身傴僂而策其杖，此人壽命無數百千，告眾人言：‘此非是天之威力，今此所現，定是觀自在菩薩威德神力之所變現！’眾人問言：‘彼觀自在菩薩何故而能出現斯瑞？’耆舊於是即說：‘彼聖觀自在功德神力，為盲冥者而為明燈；陽焰熾盛為作蔭覆；渴乏之者為現河流；於恐畏處施令無畏；病苦所惱而為醫藥；受苦有情為作父母；阿鼻地獄其中有情，令見涅槃之道；能令世間一切有情，得是功德利益安樂！若複有人念是觀自在菩薩名者，是人當來遠離一切輪回之苦！’眾人聞已，咸稱善哉！‘若有人能于觀自在像前，建立四方曼拏羅（供壇），常以香華供養觀自在菩薩者，是人當來而得轉輪聖王！七寶具足，所謂金輪寶、象寶、馬寶、珠寶、女寶、主藏寶、主兵寶，得如是七寶。若複有人能以一華，供養觀自在菩薩者，是人當得身出妙香，隨所生處而得身相圓滿！’於是耆舊說觀自在菩薩功德神力已，時諸人眾，各各還歸所住；耆舊之人，既說法已，回還亦爾。是時，觀自在菩薩上升虛空，於是思惟：‘我久不見尾舍浮如來，而今應當往到祇陀樹林精舍之中，見彼世尊！’是時，觀自在菩薩即往到彼精舍，見有無數百千萬天、龍、藥叉、彥達嚩、阿蘇囉、檗嚕拏、緊那囉、摩護囉誐、人及非人；複有無數百千萬菩薩，悉皆集會。**

**是時，虛空藏菩薩白佛言：‘世尊，今此來者是何菩薩？’佛告：善男子！是觀自在菩薩摩訶薩。’時虛空藏菩薩默然而住。於是觀自在菩薩，繞佛三匝，卻坐左邊。世尊於是而慰問言：‘汝無疲勞耶？善男子！汝于餘處，所為化事而云何耶？’觀自在於是即說昔所化事：‘我已救度如是⋯如是⋯有情！’時虛空藏菩薩聞已，心中怪未曾有：‘今我見此觀自在而為菩薩，乃能救度如是國土有情得見如來，如是國土有情而為菩薩！’是時，虛空藏菩薩于觀自在前立，而問訊于觀自在菩薩言：‘如是化度！得無疲勞耶？’觀自在言：‘我無疲勞！’而問訊已，默然而住。爾時，世尊告善男子言：‘汝等諦聽！我今為汝說六波羅蜜多法。善男子！若為菩薩應先修行佈施波羅蜜多，然後修行如是持戒、忍辱、精進、靜慮、般若波羅蜜多，如是而得圓滿具足！’說斯法已，默然而住。時彼眾會，各各而退還歸本處；彼菩薩眾，而亦退還本佛刹土！”**

**佛說大乘莊嚴寶王經卷第三**

**爾時，除蓋障菩薩白世尊言：“觀自在菩薩摩訶薩往昔之事，已聞佛說。彼菩薩有何三摩地門？唯願世尊！為我宣說。”**

**佛告：“善男子！其三摩地門，所謂有相三摩地、無相三摩地、金剛生三摩地、日光明三摩地、廣博三摩地、莊嚴三摩地、旌旗三摩地、作莊嚴三摩地、莊嚴王三摩地、照十方三摩地、妙眼如意三摩地、持法三摩地、妙最勝三摩地、施愛三摩地、金剛幡三摩地、觀察一切世界三摩地、樂善逝三摩地、神通業三摩地、佛頂輪三摩地、妙眼月三摩地、了多眷屬三摩地、天眼三摩地、明照劫三摩地、變現見三摩地、蓮華上三摩地、上王三摩地、清淨阿鼻三摩地、信相三摩地、天輪三摩地、灑甘露三摩地、輪光明三摩地、海深三摩地、多宮三摩地、迦陵頻伽聲三摩地、青蓮華香三摩地、運載三摩地、金剛鎧三摩地、除煩惱三摩地、師子步三摩地、無上三摩地、降伏三摩地、妙月三摩地、光曜三摩地、百光明三摩地、光熾盛三摩地、光明業三摩地、妙相三摩地、勸阿蘇囉三摩地、宮殿三摩地、現圓寂三摩地、大燈明三摩地、燈明王三摩地、救輪回三摩地、文字用三摩地、天現前三摩地、相應業三摩地、見真如三摩地、電光三摩地、龍嚴三摩地、師子頻伸三摩地、莎底面三摩地、往復三摩地、覺悟變三摩地、念根增長三摩地、無相解脫三摩地、最勝三摩地、開導三摩地。善男子！觀自在菩薩摩訶薩，非唯有是三摩地，而於一一毛孔具百千萬三摩地！善男子！觀自在菩薩摩訶薩，位居菩薩功德如是！乃至諸佛如來，歎未曾有如是功德！”**

**“善男子！我于往昔為菩薩時，與五百商人欲往師子國中，將諸車乘、馲駝、牛等求其財寶。即發往彼道路，經歷村營、城邑、聚落之處，相次至於海濱。欲承大舶，於是俱升舶內，我當問於舶主言:‘汝應看其風信，從何而起？往何國土？為往寶洲，為闍婆國、羅刹國耶？’於是舶主瞻其風信，作如是言:‘而今此風，宜往師子國去。’是時承風駕放，往師子國。于彼國中有五百羅刹女，忽然變發劇暴大風，鼓浪漂激，其舶破壞。時諸商人颭墮水中，漂漾其身，浮及海濱，至於岸上。彼五百羅刹女見諸商人，各各搖動其身，出於惡聲，現童女相來商人所，各以衣服與諸商人。於是著彼衣服，捩自濕衣，曝之令幹。而離彼處，即往瞻波迦樹下憩歇。歇已，互相謂言:‘我今云何？作何方便?’無複方計，說已默然！**

**是時，彼羅刹女又來于商人前，作如是言:‘我無夫主，可與於我而為夫耶?於此我有飲食、衣服、庫藏、園林、浴池。’時彼羅刹女，各各將一商人，歸自所居。於是羅刹女中而有一女，為大主宰，名‘囉底迦囕’，彼女與我相將，歸彼所居。彼女而以上味飲食，供給於我，豐足飽滿，我當快樂，無異人間！於彼止宿，經停二三七日，忽然見彼‘囉底迦囕’欣然而笑，我時心生疑怪，未曾見聞！彼羅刹女作如是笑時，我問言:‘汝今何故作是笑耶?’羅刹女言:‘此師子國，羅刹女所住之地，恐傷汝命！’於是我問:‘汝何故知耶?’羅刹女言:‘勿履南路而去。何以故?彼有鐵城，上下周圍而無門戶，其中而有無數商人，其中多已被彼食啖，唯餘骸骨。彼今見有活者、死者。恐不相信，但依此路而去到彼，自當信我！’**

**是時，我伺彼女惛沉睡眠！於是菩薩向夜分時，持月光劍，往于南路，而行到彼鐵城周匝而看，一無門戶，亦無窗牖。彼鐵城邊有一瞻波迦樹，攀升樹上，我時高聲喚問。時鐵城內商人告于我言:‘賢大商主而還知不?我等被羅刹女致在鐵城，而於日日食啖百人！’彼等具說昔時事已，於是我下瞻波迦樹，卻依南路，急速還彼羅刹女處！是時，彼女而問我言:‘賢大商主！所說鐵城還當見不?今應實說。’我言:‘已見。’於是又問彼女:‘以何方便？令我得出於此！’彼羅刹女，而告我言:‘而今有大方便！可令于汝安隱，善出此師子國，卻還于彼南贍部洲。’我見是說，複問彼女:‘令我於何道路出此國耶?’時‘囉底迦囕’告於我言:‘有聖馬王，而能救度一切有情！’**

**我當尋時，往彼聖馬王所。食白藥草，食已于金砂地[馬+展]已，而起振擺身毛，作如是已，而作是言:‘何人而欲達於彼岸?’三複告言:‘若欲去者，當自言說！’於是，我告聖馬王言:‘我於今者欲往彼去！’如是說已，而複到彼羅刹女處，同共止宿。彼羅刹女睡眠覺已，心生追悔而問我言:‘商主！汝身何故冷耶?’於是我知彼意不令我去，遂以方便，告於彼女:‘我于向者，暫出城外，便利而回，故我身冷。’彼女告於我言:‘應卻睡眠至於日出，我時方起。’遂乃喚諸商人告言:‘而今宜應出於此城。’時諸商人皆出城已，俱在一處而歇，共相謂言:‘今此眾中，何人之妻最相戀慕?有何所見?其事云何?’時眾人中有言:‘彼以上味飲食供給於我。’或有說言:‘彼以種種衣服與我。’或有說言:‘彼以天冠、珥璫、衣服與我。’或有說言:‘我無所得，唯不稱心！’或有說言:‘彼以種種龍麝、栴檀之香與我。’時諸商人作是說已，我當告言:‘汝難解脫！何故貪愛此羅刹女耶?’眾商人聞，心懷怖畏而問言:‘大商主！實如是耶?’我乃告言:‘此師子國，羅刹女所住，非是人耳!此實是羅刹女。作是誓言，佛法僧等可知此羅刹女也。’時諸商主聞已，告於我言:‘以何方便得免此難?’於是我告彼言:‘此師子國有聖馬王，能救一切有情！彼食大白藥草，于金砂[馬+展]而起振擺身已，三複言云：誰人欲往彼岸?我已告彼馬王言，我今欲往彼岸。’時諸商人複告我言:‘何日去耶?’我告眾言:‘卻後三日，決定而去，眾人宜應備辦資糧。’作是語已，眾還入城，各各往本羅刹女舍。**

**其女見來，相問訊言:‘今疲勞耶?’我當問彼羅刹女:‘我未曾見汝悅意園林浴池，為實有耶?’時彼羅刹女告我言:‘大商主！此師子國，有種種適意園林浴池。’告彼女言:‘與我如法辦具資糧。我候三日，欲往游觀種種園林池沼，看彼名花，我當將種種華而來歸家。’時羅刹女告我言:‘大商主，我為辦具資糧！’是時，恐彼羅刹女知我方計，必當殺我！如是思惟，默然而住。彼羅刹女以好飲食，與我令吃，食已籲歎！彼女問言:‘大商主！何故如是而籲歎耶?’是時，我告彼女:‘我本南贍部洲人，思自本地！’彼女告我言:‘大商主，勿思本地!此師子國有種種飲食、衣服、庫藏，種種適意園林浴池，受種種快樂！云何思彼南贍部洲?’我時默然而住！過是日已，至第二日，彼女與我辦具飲食資糧。彼諸商人，悉皆辦具資糧。**

**候第三日，日初出時，皆出彼域，出已共相議言:‘我等今者，當宜速去，不應回顧師子國矣!’作是語已，我與彼眾即時速疾而往于聖馬王所。到已，見彼馬王吃草[馬+展]已，振擺身毛。是時師子國，地皆震動！馬王三複言云:‘今者何人欲往彼岸?’時諸商人作如是言:‘我等今者，欲往彼岸。’時聖馬王奮迅其身，而作是言:‘汝等宜應前進，勿應返顧師子國也！’彼聖馬王如是說已，是時我乃先乘馬王，然後五百商人俱升馬上。時彼師子國中諸羅刹女，忽聞諸商人去，口出苦切之聲，即駛賓士趁逐，悲啼號哭，叫呼隨後。時諸商人聞是聲已，回首顧眄，不覺閃墜，其身入于水中！於是諸羅刹女取彼身肉，而啖食之。是時，唯我一人往于南贍部洲。彼聖馬王屆海岸所，我當下已，而乃旋繞彼聖馬王三匝。畢已，即離彼處，尋路而行，往於本地，歸自所居。到其家已，是時父母見我來歸，抱捉其子，欣喜複悲，涕泣流淚！父母先為我故，涕泣恒時，其眼昏翳！因茲除愈，明淨如故！是時，父母與子共在一處，我乃具述前所經歷艱苦之事。父母聞已，告於我言:‘汝於今日得全其命，安隱而歸，甚適我懷，無複憂慮!我不須汝所盈財寶，今緣自知年耄衰朽，須汝佐輔，出入扶侍！我當死至，汝為主者，送葬我身！’昔時，父母而作如是善言，慰諭於我。除蓋障！我於是時身為商主，受如是危難苦惱之事。”**

**佛告除蓋障菩薩:“時聖馬王者，即觀自在菩薩摩訶薩是！於是危難死怖畏中，救濟於我。除蓋障！我今不能廣說是觀自在菩薩摩訶薩功德數量，我今為汝略說是觀自在身毛孔中所有功德。除蓋障！觀自在菩薩身有金毛孔，而於其中有無數百千萬俱胝 那庾多彥達嚩，彼等無輪回苦，而常受於最勝快樂！天物受用無有窮盡，無有噁心，無憎嫉心，無貪瞋癡，常行八聖道，恒受法樂！除蓋障！於是金毛孔中，複有放光如意寶珠，隨彼彥達嚩眾思念所須，隨意滿足，於是金毛孔中，有斯出現！複有黑毛孔，而於其中有無數百千萬俱胝 那庾多具通神仙之人。其中有具一神通者，或有具二三四五神通之者，亦有具足六神通者。於是毛孔之中，複現銀地，黃金為山，白銀為峰，三十七愛染蓮華寶莊嚴其山。於其山中而有八萬四千神仙之眾，如是仙眾出現劫樹，深紅為身，黃金、白銀以為枝葉，放寶光明。又於一一毛孔現四寶池，八功德水充滿其中，而有妙華，盈滿池中。于池岸側有天妙香樹、栴檀香樹，又有莊嚴劫樹，上懸莊嚴天冠、珥璫，複有殊妙瓔珞而嚴飾之。又於其上懸眾寶鈴，又掛妙衣憍屍迦服。於斯一一劫樹之下，各有一百彥達嚩王，而于恒時，奏諸音樂。複有群鹿、羽族、靈禽，聞斯樂音，悉皆思惟:‘諸有情類多受輪回之苦！何故南贍部洲人見受生老病死、愛別離等，如是諸苦?’此諸禽鳥鹿等，於是思惟此《大乘莊嚴寶王經》如是之名，於是而有天妙上味飲食、天諸妙香、天妙衣服等物，隨彼所思，如意滿足！”**

**是時，除蓋障菩薩白世尊言:“我今聞是，甚為稀有！世尊!”**

**佛告:“善男子！于意云何?”**

**除蓋障菩薩白世尊言:“如是有情，心唯思念此經名號，尚獲如是利益安樂！若複有人得聞此經，而能書寫、受持讀誦、供養恭敬，如是之人常得安樂!或複有人於此經中書寫一字，斯人當來不受輪回之苦，而永不于屠兒魁膾，下賤之類，如是家生。所生之身，而永不受背傴攣躄、醜唇缺漏、疥癩等病不可喜相，獲得身相圓滿，諸根具足，有大力勢！何況具足受持、讀誦書寫、供養恭敬之人所獲功德!”**

**爾時，世尊贊言:“善哉!善哉!除蓋障！汝今善說如是之法。今此會中，無數百千萬天、龍、藥叉、彥達嚩、阿蘇囉、蘖嚕拏、緊那囉、摩護囉誐、人及非人，鄔波索迦、鄔波斯計如是等眾，皆悉聞汝說如是法，得聞斯之廣博法門，由汝所問。”**

**時除蓋障菩薩白世尊言:“世尊於今，說斯妙法，天人眾等，生信堅固！”**

**是時，世尊贊言:“善哉!善哉!善男子！汝能如是，重複問是觀自在身毛孔中所現功德。除蓋障！彼複有寶莊嚴毛孔，是中有無數百千萬俱胝 那庾多彥達嚩女，面貌端嚴，形體姝妙，種種莊嚴，如是色相，狀如天女！彼眾貪瞋癡苦，皆不能侵；於彼身分，而亦不受人間少分苦惱之事。彼彥達嚩女，而于三時，念是觀自在菩薩摩訶薩名號。而於是時，彼等獲得一切所須之物！”**

**是時，除蓋障菩薩白佛言:“世尊，我欲入彼毛孔之中，看其所有！”**

**佛告:“善男子！彼之毛孔，無有邊際！如虛空界，亦無障礙。善男子！如是毛孔，無障無礙，亦無觸惱！彼毛孔中，普賢菩薩摩訶薩入於其中，行十二年，不得邊際;見諸毛孔，一一之中，各有佛部，於彼而住。是故普賢不能見其邊際近遠，余諸菩薩云何而得見彼邊際耶?”**

**時除蓋障菩薩白佛言:“世尊！普賢菩薩摩訶薩於彼毛孔，行十二年，不能見其邊際；而諸毛孔，各有百佛在於其中。普賢菩薩摩訶薩尚不能得見於邊際，我今云何而得入於是中耶?”**

**佛告:“善男子！我亦不見，如是微妙寂靜！彼無相故，而現大身，具十一面，而百千眼，圓滿廣大，得相應地，湛然寂靜！大智無得，無有輪回，不見救度，亦無種族，無有智慧，亦無有說，如是諸法，如影響故！善男子！觀自在菩薩無見無聞，彼無自性，乃至如來亦所不見！于意云何?善男子！普賢等諸菩薩皆具不可思議，不能了知彼觀自在之所變化。善男子！觀自在菩薩摩訶薩變現種種，救度無數百千萬俱胝 那庾多有情，令得往生極樂世界，見無量壽如來，得聞法要，皆令當得成菩提道！”**

**時除蓋障菩薩白世尊言:“不知以何方便？令我得見是觀自在菩薩摩訶薩！”**

**佛告:“善男子！彼菩薩必當來此索訶世界，而來見我，禮拜供養！”**

**時除蓋障菩薩白佛言:“世尊，可知是觀自在菩薩摩訶薩而來於此，為於何時?”**

**佛告:“善男子！候此有情根熟之時，彼觀自在菩薩摩訶薩先來到此！”**

**時除蓋障菩薩摩訶薩，以手搘揌，作是思惟:“我今云何有是罪障?壽命雖長而無所益！不得見彼觀自在菩薩，恭敬禮拜！猶如盲人在道而行。”時除蓋障菩薩，複白佛言:“世尊!彼觀自在菩薩摩訶薩，為實何時而來於此耶?”**

**爾時，世尊微笑告言:“善男子!觀自在菩薩摩訶薩，彼於無時，而是來時。善男子!彼菩薩身而有毛孔，名‘灑甘露’。於是毛孔之中，有無數百千萬俱胝 那庾多天人，止住其中。有證初地、二地，乃至有證十地菩薩摩訶薩位者。除蓋障！彼‘灑甘露’毛孔之中，而有六十金銀寶山。其一一山，高六萬踰繕那；有九萬九千峰，以天妙金寶周遍莊嚴，一生補處菩薩于彼而住。複有無數百千萬俱胝那庾多 彥達嚩眾，於彼毛孔，而于恒時，奏諸音樂。除蓋障！彼‘灑甘露’毛孔之中，又有無數百千萬俱胝 那庾多宮殿，以天摩尼妙寶周遍莊嚴，見者其意適然！複有種種真珠、瓔珞而校飾之。于彼宮殿，各有菩薩說微妙法，出是宮殿，各各經行。於經行處，而有七十七池，八功德水盈滿其中，有種種華，所謂嗢缽羅華、缽訥摩華、矩母那華、奔拏利迦華、噪彥馱迦華、曼那囉華、摩賀曼那囉華，充滿其中。彼經行地，複有適意劫樹，以天金銀而為其葉莊嚴，于上懸諸天冠、珥璫、珍寶、瓔珞種種莊嚴。彼諸菩薩而經行已，於夜分時，憶念種種大乘之法，思惟寂滅之地！思惟地獄、鬼趣、傍生，作如是思惟已，而入慈心三摩地！”**

**“除蓋障！於彼毛孔，如是菩薩出現其中。複有毛孔，名‘金剛面’，而於其中有無數百千萬緊那囉眾，種種華鬘、瓔珞遍身莊嚴，以妙塗香，用塗其體，見者歡喜！而彼恒時念佛法僧，得不壞信，住法忍慈，思惟寂滅，遠離輪回。如是如是！善男子！彼緊那囉眾，心生愛樂！彼之毛孔有無數山，而于其中有金剛寶窟、金寶窟、銀寶窟、玻胝迦寶窟、蓮華色寶窟、青色寶窟，複有具足七寶窟。如是，善男子！於彼毛孔有斯變現。而於是中，又有無數劫樹、無數栴檀大樹、微妙香樹，無數浴池。百千萬天宮寶殿，玻胝迦莊嚴巧妙！清淨適意寶殿於彼出現，如是宮殿，緊那囉眾止息其中，既止息已，說微妙法，所謂佈施波羅蜜多法，及持戒、忍辱、精進、靜慮、智慧波羅蜜多法;說是六波羅蜜多已，各各經行。而於是處，有黃金經行道、白銀經行道。於是周匝而有劫樹，金銀為葉，上有種種天衣、寶冠、珥璫、寶鈴、瓔珞，如是莊嚴彼經行處。又有樓閣，緊那囉於是經行，思惟沉淪生苦、老苦、病苦、死苦、貧窮困苦、愛別離苦、冤憎會苦、求不得苦；或墮針刺地獄、黑繩地獄、喝醯大地獄、極熱大地獄、火坑地獄；或墮餓鬼趣，如是有情受大苦惱，彼緊那囉作是思惟。如是，善男子！彼緊那囉樂甚深法，思惟圓寂真界！複于恒時念觀自在菩薩摩訶薩名號，由是稱念，而於是時，得諸資具悉皆豐足！善男子！觀自在菩薩摩訶薩，乃至名號亦難得值！何以故?彼與一切有情如大父母，一切恐怖有情施之無畏，開導一切有情為大善友。如是！善男子！彼觀自在菩薩摩訶薩有六字大明陀羅尼，難得值遇！若有人能稱念其名，當得生彼毛孔之中，不受沉淪，出一毛孔，而複往詣，入一毛孔，於彼而住，乃至當證圓寂之地！”**

**除蓋障菩薩白世尊言:“世尊，今此六字大明陀羅尼，為從何處而得耶?”**

**佛告:“善男子，此六字大明陀羅尼，難得值遇!至於如來，而亦不知所得之處！因位菩薩，云何而能知得處耶?”**

**除蓋障菩薩白世尊言:“如是陀羅尼，今佛如來應正等覺，云何而不知耶?”**

**佛告:“善男子，此六字大明陀羅尼，是觀自在菩薩摩訶薩微妙本心！若有知是微妙本心，即知解脫！”**

**時除蓋障菩薩白世尊言:“世尊！諸有情中，有能知是六字大明陀羅尼者不?”**

**佛言:“無有知者!善男子，此六字大明陀羅尼，無量相應如來而尚難知！菩薩云何而得知此觀自在菩薩微妙本心處耶?我往他方國土，無有知是六字大明陀羅尼處者。若有人能而常受持此六字大明陀羅尼者，於是持誦之時，有九十九殑伽河沙數如來集會，複有如微塵數菩薩集會，複有三十二天天子眾亦皆集會，複有四大天王而于四方為其衛護，複有娑誐囉龍王、無熱惱龍王、得叉迦龍王、嚩蘇枳龍王，如是無數百千萬俱胝 那庾多龍王，而來衛護是人！複有地中藥叉、虛空神等，而亦衛護是人！”**

**“善男子！觀自在菩薩身毛孔中，俱胝數如來止息已，讚歎是人言:‘善哉!善哉!善男子！汝能得是如意摩尼之寶，汝七代種族，皆當得其解脫！’善男子！彼持明人，於其腹中所有諸蟲，當得不退轉菩薩之位！若複有人以此六字大明陀羅尼，身中項上戴持者。善男子，若有得見是戴持之人，則同見於金剛之身，又如見於舍利窣堵波，又如見於如來，又如見於具一俱胝智慧者。若有善男子、善女人，而能依法，念此六字大明陀羅尼，是人而得無盡辯才，得清淨智聚，得大慈悲！如是之人，日日得具六波羅蜜多圓滿功德！是人得天轉輪灌頂！是人於其口中所出之氣觸他人身，所觸之人發起慈心，離諸瞋毒，當得不退轉菩薩，速疾證得阿耨多羅三藐三菩提！若此戴持之人，以手觸于餘人之身，蒙所觸者，是人速得菩薩之位！若是戴持之人，見其男子、女人、童男、童女，乃至異類，諸有情身，如是得所見者，悉皆速得菩薩之位！如是之人，而永不受生老病死苦、愛別離苦，而得不可思議相應念誦！今此六字大明陀羅尼，作如是說。”**

**爾時，除蓋障菩薩而白佛言:“世尊，我今云何得是六字大明陀羅尼?若得彼者，不可思議無量禪定相應！即同得阿耨多羅三藐三菩提，入解脫門，見涅槃地！貪瞋永滅，法藏圓滿！破壞五趣輪回，淨諸地獄，斷除煩惱，救度傍生，圓滿法味，一切智智，演說無盡！世尊！我須是六字大明陀羅尼!我為此故，以四大洲滿中七寶佈施，以為書寫。世尊！若乏紙筆，我刺身血以為墨，剝皮為紙，析骨為筆。如是！世尊！我無悔吝，尊重如我父母！”**

**爾時，佛告除蓋障菩薩言:“善男子！我念過去世時，為此六字大明陀羅尼，遍歷如微塵數世界，我供養無數百千萬俱胝 那庾多如來，我當于彼諸如來處，不得而亦不聞。時世有佛，名寶上如來、應供、正遍知、明行足、善逝世間解、無上士、調禦丈夫、天人師、佛、世尊。我當於彼佛前，涕淚悲泣！時彼如來應正等覺言:‘善男子！汝去，勿應悲泣!善男子！汝往到彼，見蓮華上如來應正等覺，在於彼處，彼佛知是六字大明陀羅尼！’善男子！我當辭離寶上如來所，往詣蓮華上如來佛刹。到已，頂禮佛足，合掌在前:‘唯願世尊！與我六字大明陀羅尼。彼真言王，一切本母!憶念其名，罪垢消除，疾證菩提！為於此故，我今疲困，我往無數世界而不能得，今回來於此處。’**

**是時，蓮華上如來即說此六字大明陀羅尼功德言:‘善男子！所有微塵，我能數其數量。善男子！若有念此六字大明陀羅尼一遍所獲功德，而我不能數其數量。善男子！又如大海所有沙數，我能數其一一數量。善男子！若念六字大明一遍所獲功德，而我不能數其數量。善男子！又如天人造立倉廩，週一千踰繕那，高一百踰繕那，貯積脂麻，盈滿其中而無容針;彼守護者不老不死，過於百劫，擲其一粒脂麻在外，如是倉內擲盡無餘，我能數其數量。善男子！若念六字大明一遍所獲功德，而我不能數其數量。善男子！又如四大洲，種植種種谷麥等物，龍王降澍，雨澤以時，所植之物悉皆成熟，收刈俱畢，以南贍部洲而為其場，以車乘等般運場所，治踐俱畢，都成大聚。善男子!如是我能數其一一粒數。善男子!若念此六字大明一遍所獲功德，我則不能數其數量。善男子!此南贍部洲所有大河，晝夜流注!所謂枲多河、弶誐河、焰母那河、嚩芻河、設多嚕奈囉(二合)河、贊奈囉(二合)婆蘖河、愛囉嚩底河、蘇摩誐馱河、呬摩河、迦攞戍那哩河，此一一河，各有五千眷屬小河，于其晝夜流入大海。如是!善男子!彼等大河，我能數其一一滴數。善男子!若念此六字大明一遍所獲功德，而我不能數其數量。善男子!又如四大洲所有四足有情，師子、象、馬、野牛、水牛、虎、狼、猴、鹿、羖羊、豺、兔，如是等四足之類，我能數其一一毛數。善男子!若念六字大明一遍所獲功德，而我不能數其數量。善男子!又如金剛鉤山王，高九萬九千踰繕那，下八萬四千踰繕那。彼金剛鉤山王，方面各八萬四千踰繕那。彼山有人不老不死，經於一劫，旋繞彼山而得一匝。如是山王，我以憍屍迦衣，我能拂盡無餘;若有念此六字大明一遍所獲功德，而我不能說盡數量。善男子!又如大海深八萬四千踰繕那，穴口廣闊無量，我能以一毛端滴盡無餘。善男子!若有念此六字大明一遍所獲功德，而我不能說盡數量。善男子!又如大屍利沙樹林，我能數盡一一葉數。善男子!若有念此六字大明一遍所獲功德，而我不能說盡數量。善男子!又如滿四大洲所住男、子女人、童子、童女，如是一切皆得七地菩薩之位;彼菩薩眾所有功德，與念六字大明一遍功德，而無有異!善男子!又如除十二月年，遇閏一十三月，以餘閏月算數為年，足滿天上一劫，于其晝夜常降大雨。善男子!如是我能數其一一滴數;若有念此六字大明陀羅尼一遍，功德數量，甚多於彼!于意云何?善男子!又如一俱胝數如來，在於一處，經天一劫，以衣服、飲食、座臥敷具，及以湯藥、受用資具，種種供養彼諸如來，而亦不能數盡。六字大明功德數量，非唯我今在此世界，我起定中，不可思議！**

**善男子！此法微妙！加行、觀智，一切相應。汝于未來，當得是微妙心法！彼觀自在菩薩摩訶薩，善住如是六字大明陀羅尼。善男子！我以加行，遍歷無數百千萬俱胝 那庾多世界，到彼無量壽如來所。在前合掌，為於法故，涕泣流淚！時無量壽如來，知我見在，及以未來！而告我言: ‘善男子！汝須此六字大明王觀行瑜伽耶? ’我時白言: ‘我須是法，世尊!我須是法，善逝!如渴乏者，而須其水。世尊！我為是六字大明陀羅尼故，行無數世界，承事供養無數百千萬俱胝 那庾多如來，未曾得是六字大明王陀羅尼。唯願世尊！救我愚鈍，如不具足者，令得具足；迷失路者，引示道路；陽炎熱為作蔭覆，於四衢道植娑羅樹。我心渴仰是法！唯願示導，令得善住究竟之道，擐金剛甲胄！’是時，無量壽如來應正等覺，以迦陵頻伽音聲，告觀自在菩薩摩訶薩言: ‘善男子！汝見是蓮華上如來應正等覺，為此六字大明陀羅尼故，遍歷無數百千萬俱胝 那庾多世界。善男子!汝應與是六字大明，此如來為是，故來於此!’觀自在菩薩白世尊言: ‘不見曼拏攞者，不能得此法!云何知是蓮華印?云何知是持摩尼印?雲何知是一切王印?雲何知是曼拏攞清淨體?今此曼拏攞相，周圍四方，方各五肘量，中心曼拏攞安立無量壽！粉布應用因捺囉(二合)禰攞寶粖、缽訥麼(二合)囉(引)誐寶粖、摩囉揭多寶粖、玻胝迦寶粖、蘇嚩囉拏(二合)嚕(引)播寶粖。于無量壽如來右邊，安持大摩尼寶菩薩;于佛左邊，安六字大明。四臂肉色，白如月色，種種寶莊嚴。左手持蓮華，于蓮華上安摩尼寶，右手持數珠，下二手結一切王印。于六字大明足下安天人，種種莊嚴。右手執香爐，左手掌缽，滿盛諸寶。於曼拏攞四角列四大天王，執持種種器仗。於曼拏攞外四角，安四賢瓶，滿盛種種摩尼之寶。若有善男子、善女人，欲入是曼拏攞者，所有眷屬不及，入是曼拏攞中，但書其名。彼先入者，擲彼眷屬名字，入于曼拏攞中，彼諸眷屬皆得菩薩之位！于其人中，離諸苦惱，速疾證得阿耨多羅三藐三菩提！彼阿闍梨不得妄傳，若有方便善巧，深信大乘加行，志求解脫！如是之人應與；不應與外道異見！’是時無量壽如來應正等覺，告觀自在菩薩摩訶薩言: ‘善男子！若有如是五種色寶粖，當得建置是曼拏攞！若善男子、善女人貧匱，不能辦是寶粖者云何? ’觀自在白言: ‘世尊！當以方便用種種顏色而作，以種種香花等供養！若善男子而亦不辦，或寄旅停，或在道行時，阿闍梨運意想成曼拏攞，結阿闍梨印相！’是時蓮華上如來應正等覺，告觀自在菩薩言: ‘善男子！與我說是六字大明王陀羅尼。我為無數百千萬俱胝 那庾多有情，令離輪回苦惱，速疾證得阿耨多羅三藐三菩提故！’是時觀自在菩薩摩訶薩，與蓮華上如來應正等覺說是六字大明陀羅尼曰:‘唵(引)麼抳缽訥銘(二合)吽(引) ’！當說此六字大明陀羅尼時，此四大洲，並諸天宮，悉皆震搖如芭蕉葉！四大海水，波浪騰湧，一切尾那野迦、藥叉、囉刹娑、拱伴拏、摩賀迦攞等，並諸眷屬，諸魔作障者，悉皆怖散馳走！爾時，蓮華上如來應正等覺舒如象王鼻臂，授與觀自在菩薩摩訶薩價直百千真珠瓔珞，以用供養！觀自在菩薩既受得已，持奉上彼無量壽如來應正等覺！彼佛受已，還持奉上蓮華上如來！而於是時，蓮華上佛既受得是六字大明陀羅尼已，而還複彼蓮華上世界中。’如是！善男子！我于往昔之時，于彼蓮華上如來應正等覺所，得聞是陀羅尼！”**

**爾時，除蓋障菩薩而白佛言:“世尊！令我云何得是六字大明陀羅尼?世尊！如是相應，甘露德味充滿。世尊！我若得聞是陀羅尼，而無懈惓，心念思惟，而能受持，令諸有情而得聞是六字大明陀羅尼，獲大功德，願為宣說！”**

**佛告:“善男子！若有人書寫此六字大明陀羅尼者，則同書寫八萬四千法藏，而無有異！若有人以天金寶，造作如微塵數如來應正等覺形像，如是作已，而于一日慶贊供養所獲果報，不如書寫此六字大明陀羅尼中一字所獲果報功德，不可思議！善住解脫！若善男子、善女人，依法念此六字大明陀羅尼者，是人當得三摩地，所謂持摩尼寶三摩地、廣博三摩地、清淨地獄傍生三摩地、金剛甲胄三摩地、妙足平滿三摩地、入諸方便三摩地、入諸法三摩地、觀莊嚴三摩地、法車聲三摩地、遠離貪瞋癡三摩地、無邊際三摩地、六波羅蜜多門三摩地、持大妙高三摩地、救諸怖畏三摩地、現諸佛刹三摩地、觀察諸佛三摩地，得如是等一百八三摩地！”**

**是時，除蓋障菩薩白佛言:“世尊！我今為於何處？令我得是六字大明陀羅尼，願為宣示！”**

**佛告:“善男子！于波羅奈大城有一法師，而常作意受持，課誦六字大明陀羅尼！”**

**白世尊言:“我今欲往波羅奈大城，見彼法師，禮拜、供養！”**

**佛言:“善哉!善哉!善男子！彼法師者，難得值遇，能受持是六字大明陀羅尼!見彼法師，同見如來無異！如見功德聖地；又如見福德之聚；如見珍寶之積；如見施願如意摩尼珠；如見法藏；如見救世者。善男子！汝若見彼法師，不得生其輕慢、疑慮之心！善男子！恐退失汝菩薩之地，反受沉淪！彼之法師，戒行缺犯，而有妻子，大小便利，觸汙袈裟，無有威儀！”**

**爾時，除蓋障白世尊言:“如佛教敕！”**

**於是除蓋障菩薩，與無數菩薩出家之眾、長者、童子、童女擁從，欲興供養！持其天蓋，及諸供具寶冠、珥璫，莊嚴瓔珞、指鐶、寶釧，憍屍迦等衣服、繒彩臥具。複有種種妙華，所謂優缽羅華、矩母那華、奔拏哩(引)迦華、曼那囉華、摩訶曼那囉華、曼殊沙華、摩訶曼殊沙華、優曇缽羅華。複有種種樹華，瞻波迦華、迦囉尾囉華、波吒攞華、阿底目訖多(二合)迦華、嚩[口+栗]史(二合)迦(引)設華、君(去)哆華、蘇摩娜華、麼哩迦(引)華，而有鴛鴦、白鶴、舍利飛騰而隨。複有百種葉，青、黃、赤、白、紅、玻胝迦等色。複有種種珍果，持如是等供養之物，往波羅奈大城，詣法師所。到已，頭面禮足！雖見彼法師戒行缺犯，無有威儀。以所持傘蓋、供具、香華、衣服、莊嚴物等，大興供養！畢已，合掌住彼法師前言:“大法藏!是甘露味藏!是甚深法海!由如虛空!一切之人，聽汝說法；天、龍、藥叉、彥達嚩、阿蘇囉、誐嚕拏、摩護囉蘖、人非人等，於汝說法之時，一切皆來！聽汝說法，如大金剛，令諸有情解脫纏縛輪回之報，彼等有情獲斯福德！此波羅奈大城所住之人，常見汝故，諸罪悉滅！猶如于火，焚燒林木。如來應正等覺了知於汝，今有無數百千萬俱胝 那庾多菩薩，來詣於汝，興供養事！大梵天王、那羅延天、大自在天、日天、月天、風天、水天、火天、閻魔法王，並四大天王皆來供養！”**

**是時，法師白言:“善男子！汝為戲耶?為實有所求？聖者為於世間斷除輪回煩惱耶?善男子！若有得此六字大明王陀羅尼者，是人貪瞋癡三毒不能染汙;猶如紫磨金寶，塵垢不可染著！如是，善男子！此六字大明陀羅尼，若有戴持在身中者，是人亦不染著貪瞋癡病！”**

**爾時，除蓋障菩薩執于彼足白言:“未具明眼，迷失妙道！誰為引導?我今渴法，願濟法味!今我未得無上正等菩提，令善安住，菩提法種，色身清淨，眾善不壞!令諸有情，皆得是法!”眾人說言:“勿懷吝惜!唯願法師！與我六字大明王法，令於我等速得阿耨多羅三藐三菩提！當轉十二法輪，救度一切有情輪回苦惱！此大明王法，昔所未聞，今令我得六字大明王陀羅尼，無救無依為作恃怙，闇夜之中為燃明炬！”**

**時彼法師告言:“此六字大明王陀羅尼，難得值遇！如彼金剛，不可破壞！如見無上智、如無盡智、如如來清淨智，如入無上解脫！遠離貪瞋癡輪回苦惱。如禪解脫、三摩地、三摩缽底；如入一切法，而于恒時，聖眾愛樂！若有善男子於種種處，為求解脫！遵奉種種外道法，所謂敬事帝釋，或事白衣，或事青衣，或事日天，或事大自在天、那羅延天，蘖嚕拏中，裸形外道中，愛樂如是之處，彼等不得解脫！無明虛妄，空得修行之名，徒自疲勞!一切天眾、大梵天王、帝釋天主、那羅延天、大自在天、日天、月天、風天、水天、火天、閻魔法王、四大天王，而于恒時，云何求我六字大明王？彼等得我六字大明王，皆得解脫故！除蓋障！一切如來般若波羅蜜多母，宣說如是六字大明王，一切如來應正等覺及菩薩眾，而皆恭敬，合掌作禮！善男子！此法於大乘中，最上精純微妙！何以故?于諸大乘契經、應頌、授記、諷頌、譬喻、本生、方廣、希法、論議中得。善男子！獲斯本母，寂靜解脫！何假多耶?猶如收精稻穀於已舍宅，器盛盈滿，日曝令幹，搗治扇揚，棄彼糠皮。何以故?為收精米！如是餘異瑜伽如彼糠皮，於一切瑜伽中，此六字大明王如精米見！善男子！菩薩為斯法故，行施波羅蜜多及持戒、忍辱、精進、靜慮、般若波羅蜜多。善男子！此六字大明王，難得值遇！但念一遍，是人當得一切如來以衣服、飲食、湯藥及座臥等資具，一切供養！”**

**爾時，除蓋障菩薩白法師言:“與我六字大明陀羅尼！”**

**時彼法師正念思惟，而於虛空忽有聲云:“聖者，與是六字大明王！”**

**時彼法師思惟:“是聲從何而出?”**

**於虛空中複出聲云:“聖者，今此菩薩，加行志求冥應，與是六字大明王矣!”**

**時彼法師觀見虛空中，蓮華手、蓮華吉祥，如秋月色，髮髻寶冠頂戴，一切智殊妙莊嚴，見如是身相。法師告除蓋障言:“善男子！觀自在菩薩摩訶薩，可令與汝六字大明王陀羅尼。汝應諦聽!”**

**時彼合掌虔恭，聽是六字大明王陀羅尼曰:“唵(引)麼抳缽訥銘(二合引)吽(引)！”**

**於是與彼陀羅尼時，其地悉皆六種震動。除蓋障菩薩得此三摩地時，複得微妙慧三摩地，發起慈悲三摩地，相應行三摩地！得是三摩地已，時除蓋障菩薩摩訶薩以四大洲滿中七寶，奉獻供養法師！於是法師告言:“今所供養未直一字!云何供養六字大明?不受汝供!善男子！汝是菩薩聖者，非非聖者。”彼除蓋障複以價直百千真珠、瓔珞供養法師！時彼法師言:“善男子！當聽我言，汝應持此供養釋迦牟尼如來應正等覺！”**

**爾時，除蓋障菩薩頭面禮法師足已，既獲滿足其意！辭彼而去，而複往詣祇陀林園。到已，頂禮佛足！**

**爾時，世尊釋迦牟尼如來應正等覺告言:“善男子！知汝已有所得。”**

**“如是，世尊！”**

**而於是時，有七十七俱胝如來應正等覺皆來集會，彼諸如來同說陀羅尼曰:**

**“曩莫(入聲一)颯缽哆(二合引)喃(引二)三藐訖三(二合)沒馱(三)句(引)致喃(引四)怛你也(二合)他(去聲五)唵(引)左隸(引)祖隸(引)噂(上聲)禰(引六)娑嚩(二合引)賀！”（此是準提佛母陀羅尼）**

**於是七十七俱胝如來應正等覺，說此陀羅尼時，彼觀自在菩薩身有一毛孔，名‘日光明’，是中有無數百千萬俱胝 那庾多菩薩。于彼‘日光明’毛孔中，複有一萬二千金山，其一一山各千二百峰。其山周匝蓮華色寶以為莊嚴，而于周匝有天摩尼寶適意園林，又有種種天池，又有無數百千萬金寶莊嚴樓閣，上懸百千衣服、真珠、瓔珞。彼樓閣中有微妙如意寶珠，供給彼諸菩薩摩訶薩一切所須資具。時諸菩薩入樓閣中，而念六字大明，是時見涅槃地，到彼涅槃之地，見於如來！觀見觀自在菩薩摩訶薩，心生歡喜！於是菩薩出彼樓閣，往經行處，而于其中有諸寶園，而複往詣浴池，複往蓮華色寶山，在於一面結跏趺坐，而入三昧！**

**“如是，善男子！菩薩住彼毛孔。善男子！複有毛孔，名‘帝釋王’，其中有無數百千萬俱胝 那庾多不退轉菩薩。於是‘帝釋王’毛孔中，複有八萬天金寶山。于其山中有如意摩尼寶，名‘蓮華光’，隨彼菩薩心所思惟，皆得成就！時彼菩薩，于彼山中，若念飲食，無不滿足，而無輪回煩惱之苦！恒時思惟，其身無異思惟！善男子！複有毛孔，名曰‘大藥’，於中有無數百千萬俱胝 那庾多初發心菩薩。善男子！於彼毛孔有九萬九千山，於此山中有金剛寶窟、金寶窟、銀寶窟、帝青寶窟、蓮華色寶窟、綠色寶窟、玻胝迦色寶窟。如是山王有八萬峰，種種適意摩尼，及諸妙寶莊嚴其上。于彼峰中有彥達嚩眾，恒奏樂音。彼初發心菩薩思惟空、無相、無我；生苦、老苦、病苦、死苦、愛別離苦、怨憎會苦；墮阿鼻地獄苦、墮黑繩地獄諸有情苦；墮餓鬼趣諸有情苦，作是思惟時，結跏趺坐而入三昧！於彼山中而住。善男子！有一毛孔，名‘繢畫王’，是中有無數百千萬俱胝 那庾多緣覺眾，現火焰光。於彼毛孔有百千萬山王，彼諸山王七寶莊嚴。複有種種劫樹，金銀為葉，無數百寶，種種莊嚴，上懸寶冠、珥璫、衣服、種種瓔珞，懸諸寶鈴、憍屍迦衣，複有金銀寶鈴，震響丁丁！如是劫樹充滿山中，無數緣覺於彼而住，常說契經、應頌、授記、諷頌、譬喻、本生、方廣、希法、論議如是之法。除蓋障！時諸緣覺，出彼毛孔。最後有一毛孔，名曰‘幡王’，廣八萬踰繕那，於中有八萬山，種種妙寶及適意摩尼以為嚴飾。彼山王中有無數劫樹，無數百千萬栴檀香樹，無數百千萬大樹；複有金剛寶地。複有九十九樓閣，上懸百千萬金寶、真珠、瓔珞、衣服，於彼毛孔，如是出現！”**

**為除蓋障說已，爾時佛告阿難陀:“若有不知業報，於精舍內洟唾及大小便利等，今為汝說。若于常住地洟唾者，是人生於娑羅樹中，為針口蟲，經十二年。若于常住地大小便利者，是人于波羅柰大城大小便利中，生為穢汙蟲。若私用常住齒木者，墮在龜魚及摩竭魚中生。若盜用常住油麻米豆等者，墮在餓鬼趣中，頭髮蓬亂，身毛皆豎，腹大如山，其咽如針，燒燃枯燋，唯殘骸骨，是人受斯苦報。若輕慢眾僧者，是人當墮貧賤家生，隨所生處，根相不具，背傴矬陋;舍是身已而複生處，多病痟瘦，手足攣躄，而有膿血盈流其身，零落身肉，經百千萬歲，受斯苦報！”**

**“若盜用常住地者，墮大號叫地獄中，口吞鐵丸，唇齒斷齶，及其咽喉，悉燒爛壞，心肝腸胃，遍體燋燃！時有苾芻言業風吹彼，死而復活。於是閻魔獄卒驅領罪人，彼自業感生於大舌，有百千萬鐵犁耕彼舌上，受是苦報經多千萬年;於此地獄出已，複入大火鑊地獄，彼有閻魔獄卒驅領罪人，以百千萬針刺其舌上;業力故活，驅至火坑而擲入中;又驅至奈河而擲入中，而亦不死;如是輾轉入餘地獄，經歷三劫！是人複于南贍部洲貧賤家生，其身盲瞑，受斯苦報。慎勿盜用常住財物!”**

**“若苾芻持戒，應受持三衣。若入王宮，應當披持第一大衣;若常眾中，應當披持第二衣;若作務時，或入村落，或入城隍，或道行時，應當披持第三衣。苾芻應如是受持三衣!若得戒，得功德，得智慧，我說苾芻應持是戒。不得盜用常住財物，猶如火坑常住！如毒藥常住，如重擔毒藥，可能救療。若盜用常住物者，無能救濟!”**

**爾時，具壽阿難陀白世尊言:“如佛教敕，當具行學！若苾芻受持別解脫，應善安住，守護世尊學處！”**

**時具壽阿難陀頂禮佛足，繞已而退。時諸大聲聞，各各退還本處。一切世間天、龍、藥叉、彥達嚩、阿蘇囉、蘖嚕拏、緊那囉、摩護囉誐、人非人等，聞佛說已，歡喜信受，禮佛而退。**